Ma eis groot bedrag ná onnie kind klap‘n Skermskoot uit die video. (Video: Twitter) Die ma van die oudleerling van die Sans Souci Girls’ High School in Kaapstad wat glo deur ŉ onderwyseres geklap is, eis nou skadevergoeding van R150 000. William Booth, die onderwyseres se regsverteenwoordiger, het gesê die eis is by die gelykheidshof in Wynberg ingedien. Volgens Booth voer die leerder se ma aan dat haar dogter “aangerand” is omdat sy aan ŉ ander rassegroep behoort en ŉ ander kultuuragtergrond het. “Ons kantoor het opponerende stukke namens ons kliënt ingedien wat beswaar maak hierteen aangesien die voorval duidelik nie die gevolg was van ons kliënt was rassisties of diskriminerend op grond van kultuur was nie.” Volgens Booth is die eis niks anders nie as ’n poging om finansieel voordeel te trek uit ’n voorval wat in werklikheid aangewakker is deur die leerder se “gebrek aan dissipline, oproerige en uiters uitdagende gedrag”. Die onderwyseres is intussen oorweldig deur die ondersteuning wat sy van haar leerders, kollegas en lede van die publiek gekry het, aldus Booth. ‘n Skermskoot uit die video. (Video: Twitter) Die Wes-Kaapse onderwysdepartement het vroeër bevestig die onderwyseres sal met die aanvang van die tweede kwartaal weer op haar pos wees. Jessica Shelver, woordvoerder van die Wes-Kaapse onderwysdepartement, het gesê die skool se beheerliggaam het na afloop van ŉ dissiplinêre proses besluit dat die onderwyseres ŉ boete en finale waarskuwing en behandeling vir woedebeheer sal ontvang. Die leerling wat glo geklap is, se ouers het haar intussen uit die skool gehaal, het Shelver bevestig. Maroela Media het vroeër berig ŉ video van die onderonsie tussen die leerder en die onderwyseres is wyd op sosiale media versprei. Op die video kan gesien word hoe die twee in ŉ woordewisseling betrokke is, klaarblyklik oor ŉ selfoon en die taal wat die leerder in die klas gepraat het. In ŉ stadium stamp die leerder die onderwyseres met haar tafel en probeer skynbaar haar selfoon teruggryp, waarna die onderwyseres haar ŉ oorveeg gee. Dit is aanvanklik deur sommige op sosiale media beweer dat die voorval rasgedrewe was, maar leerders by die skool het dit eens dat die voorval niks met ras te doen het nie. Die leerling se ma het vroeër ŉ klag van aanranding by die polisie aanhangig gemaak, terwyl die onderwyseres ook glo ŉ klag teen die leerder by die polisie ingedien het.